Over 2000 kjemper årlig om læreplass her: Alva (18) kom gjennom nåløyet
Søknadsfristen for videregående opplæring går ut 1. mars. På Johan Sverdrup-plattformen har et knippe lærlinger en læretid litt utenom det vanlige.  I et mylder av knapper og spaker må kranlærling Alva Guntveit (18) holde tunga rett i munnen. 160 kilometer vest for Stavanger og 90 meter over havoverflaten har hun tatt plass i førerhuset på én av åtte kraner ute på Johan Sverdrup-plattformen. Når den massive kranen styres, er det store krefter i sving. Feilsteg kan ha store konsekvenser. – Jeg begynner heldigvis å bli vant til de mange spakene nå, sier hun mens fadder og kranfører Ruben Klepp står ved siden av med et årvåkent øye. – Jeg visste jeg ville offshore – Høydeskrekk? – Det ville vært vanskelig å gjøre en god jobb her om jeg hadde det, sier hun og ler.  Med en far som har bakgrunn i olje- og gassbransjen, ble oljebransjen et naturlig valg for henne. Og hun fikk tidlig prøve seg bak spakene på farens gravemaskin hjemme i Hardanger. – Jeg visste jeg ville offshore. For min del var det heller et spørsmål om hvilket fagområdet jeg skulle velge. Og snart skal mange ungdommer i Rogaland ta samme valg. Søknadsfristen til videregående opplæring går ut 1. mars. Aftenbladet har derfor møtt flere av dem som får sine første arbeidserfaringer offshore.  Prosessen Mens Kaizers Orchestra synger om «prosessen» i revolusjonerende vendinger, er prosessen på Johan Sverdrup-plattformen alt annet en revolusjonær.  Den handler snarere om å unngå omveltninger slik at prosessen går sin gang.  Olje, gass og vann skal skilles ut fra råolje og føres dit den hører hjemme. Denne prosessen overvåker prosessoperatørlærlingene Håkon Aarstad (20) og Victoria Hansen (18) i dag sammen med fagansvarlig Thor-Erik Olsen.  – Det er hele prosessen fra start til slutt. Vi skal sørge for minst mulig skade og mest mulig sikkerhet, sier Håkon. Stasjoner, pumper, rør og ventiler i et enormt nettverk. Alt henger sammen med alt.  Skjer det en feil ett sted, kan hele prosessen vakle. – Faget handler egentlig om å kunne se det store bildet, sier Victoria. Valgets kvaler Studieforberedende eller yrkesfag? Mens Alva, Håkon og Victoria tidlig fant ut hva som var riktig for dem, er det ikke alle valget faller like enkelt for. De siste fem årene har det vært en jevn økning i antall søkere til yrkesfag, men i fjor var det en betydelig nedgang i Rogaland når antall søkere ble talt opp 1. mars. Nasjonalt gikk søknadstallene til teknologi- og industrifagene drastisk ned etter oljekrisen i 2014.  I dag er imidlertid søkertallene tilbake på nivået fra før oljenedturen. I Rogaland er kampen om de kloke hodene og nyttige nevene stor, sier Tone Grindland, regiondirektør i NHO Rogaland. – I Rogaland er det spesielt de med yrkesfaglig bakgrunn som er ettertraktet. I tillegg er det stort behov for de med IKT- og ingeniørutdanning. Mitt viktigste råd er likevel å velge det du er mest interessert og engasjert i, men som gir deg en jobb, fortsetter hun. Ifølge Merethe Prytz Haftorsen, fylkesdirektør i Nav Rogaland, er det særlig helse- og omsorg, bygg og industri som har stort behov for lærlinger i dag. – Så jeg oppfordrer absolutt unge til å sikre framtiden ved å søke seg inn på utdanning rettet mot disse bransjene. Mange om beinet Hvert eneste år kommer det inn rundt 2000 søknader om læreplass hos Equinor. Men det er bare plass til mellom 160 og 170 lærlinger. Så hvordan velger Equinor ut de riktige kandidatene? Logistikkleder Jan Erik Ytredal på Johan Sverdrup skal straks i gang med intervjurunder for plukke ut nye aspirerende oljearbeidere.  – For vår del er det svært viktig å finne de som viser riktig motivasjon, og evner å reflektere rundt våre verdier og overordnede strategi, sier han. Den første filtreringen skjer eksternt. Her sjekkes karakterer og fravær. Deretter gjennomføres intervjuer med fagansvarlig og en profesjonell rekrutterer. Har du et mål om å komme offshore er det særlig viktig å kunne vise til selvstendighet, sier Ytredal. Har søkeren bodd på hybel? Hatt en ekstra jobb? Eller kanskje holdt verv? – Vi ser etter modenhet. Det er spesielt viktig offshore hvor man er langt borte fra mor og far.  Tredje generasjons oljearbeider Blant de mange lærlingene på Johan Sverdrup er det ingen som gir uttrykk for anger, selv om de tilbringer mye tid borte fra kjente og kjære. Håkon og Victoria er i hvert fall ikke i tvil: Det er her de hører hjemme – langt borte fra den tradisjonelle skolebenken. Victoria er faktisk tredje generasjons oljearbeider – og innså raskt at hun ville gå en annen vei enn venninnene hjemme i Farsund som valgte studieforberedende. – Hva tenker de om jobben din? – De blir litt misunnelig når jeg har fri. Mange er også nysgjerrig på hva vi gjør. For dem er det jo en helt ukjent verden, sier hun. Det er flere blant lærlingene som går i egen families fotspor. – For min del sto det mellom TIP og Idrett. Men jeg har familie som har jobbet i bransjen og var skolelei, så jeg fant etter hvert ut at jeg ville ut i industrien, sier Håkon. 10 liter remulade Ute i Nordsjøen er det ikke bare kranførere, mekanikere og prosessoperatører det er behov for. For med rundt 400 munner å mette hver eneste dag, har kokkelærling Nora Carene Tueng fra Fredrikstad nok å henge fingrene i.  Tempo er alfa omega når så store mengder mat skal lages på kort tid. Først på dagsordenen: 10 liter remulade. Fagprøven skal hun avlegge i juli, etter det må hun som de andre lærlingene søke om fast jobb.  – Jeg håper å kunne fortsette her ute, sier hun.  Ingen kjære mor For mange av lærlingene ute på Johan Sverdrup er overgangen stor fra skolebenken til livet offshore. Den overgangen forsøker plattformsjef Liv Sølvberg og resten av ledergruppa å gjøre så sømløs som mulig. – Jeg kjenner jo at det rykker litt i armen når jeg ser at en av de unge kun lasser kjøtt og poteter på tallerkenen og går rett forbi salaten. Da får jeg lyst til å hive på litt salat, sier hun og ler.  Hvert år må noen tilbringe både jul og nyttår ute i Nordsjøen. – De får ikke fri selv om de er nye lærlinger. Det er en del av læringen, sier plan og vedlikeholdsleder Arthur Flesjå.  – Her har du kjempemuligheter til å ta ut erfaring og lære masse. Men det er ikke jeg, Liv eller andre fagansvarlige som skal lære deg det. Det er du som må passe på at du lærer deg det du skal, avslutter Flesjå.
Søknadsfristen til videregående opplæring er 1. mars og mange ungdommer i Rogaland må ta valget mellom studieforberedende eller yrkesfag.  Hvert eneste år kommer det inn rundt 2000 søknader om læreplass hos Equinor, men det er bare plass til mellom 160 og 170 lærlinger.  Det har det vært en jevn økning i antall søkere til yrkesfag de siste fem årene, men i fjor var det en betydelig nedgang i Rogaland. Ifølge Utdanningsdirektoratet gikk søknadstallene til teknologi- og industrifagene drastisk ned etter oljekrisen i 2014. I dag er søkertallene tilbake på nivået fra før oljenedturen.